2 vas vir ontvoering waar bitcoin-losprys geëis is | Maroela Media
Die polisie in Mpumalanga het twee verdagtes in hegtenis geneem in verband met 'n ontvoeringsaak verlede jaar waarin bitcoin as losprys geëis is.
Brig. Leonard Hlathi, woordvoerder van die polisie, het gesê die saak was die eerste van sy soort in die provinsie en dat 'n taakspan van verskillende polisie-eenhede onmiddellik op die been gebring is om dit te ondersoek.
Die taakspan se ondersoek het einde verlede jaar begin vrugte afwerp toe 'n eerste verdagte in November in Germiston, Gauteng, en 'n tweede verdagte einde Desember in Ladysmith, KwaZulu-Natal, in hegtenis geneem is.
Die twee verdagtes, Sithabiso Mchunu (31) en Ndumiso Sithole (30), het vroeër die week in die Middelburg-landdroshof verskyn en is op borgtog van R1 000 elk vrygelaat.
In Mei verlede jaar is 'n 13-jarige seun ontvoer terwyl hy buite sy ouerhuis in Witbank gespeel het. Die ontvoerders het bitcoin as losprys vir sy vrylating geëis. Die seun is later ongedeerd gevind. Die polisie het nooit bekend gemaak of daar wel 'n losprys vir sy vrylating betaal is nie.
In Augustus het ontvoerders probeer om 'n 13-jarige meisie in Middelburg te ontvoer. Hulle het haar in 'n VW Polo ingetrek, maar die meisie het om hulp geskree en 'n groep mense wat daar naby aan die werk was, het tot haar redding gekom. Die verdagtes het te voet van die toneel gevlug.
Daar is op die voertuig en die ontvoerders se besittings beslag gelê. Tydens die ondersoek na die voorval is dit vasgestel dat die verdagtes dieselfde voorneme gehad het as in die eerste geval.
…ja Thinus dit laat mens dink neh!! Daar is soveel erger dinge wat aangaan in ons land, wat net onder die mat ingevee word of waarvoor R1000 betaal word dan verdwyn dit, maar soveel mense wat die rasisme kaart dag na dag speel asof hulle niks beter het om te doen nie :-(